Author: Ulassai

Gosos de Nostra Segnora de su Succursu

                  1.
Senza macula ingendrada,
de custu mundu allegria:
prega pro nois, Maria,	
de su Succursu giamada.

                  2.
Sos chi t'istiman meda ama,
sos chi t'invocan attende,
sos chi ti giaman intende,
e mamma insoro ti giama
cun amorosa fiama
de los salvare impignada.

                 3.
Che a mamma t'invocamus,
amparanos che piedosa,
comente mamma amorosa
nos difendas, ti pregamus.
A tie est chi supplicamus
nos sias sempre avvocada.

                4.
Protettora singulare
ses da-e Deus elegida
pro cuddos chi in custa vida
cheren rimediu agattare,
de sas culpas tên lograre
cudda gloria disizada.

                5.
Cale istella luminosa
de su mare ses brillante,
chi a su tristu navigante
portu li mustras gustosa.
Ses istella portentosa,
pro ghia apposta formada.

              6.
Ses pianeta risplendente,
inter tottus superiora.
Ses risplendente aurora
inter astros eminente,
chi accansas sinzeramente
in portu sigura intrada.

              7.
Iride de paghe amenu
de virtudes adornadu,
simbolicu arcu formadu
de bellos colores pienu,
pro difender su terrenu
de custa valle criada.

              8.
Succurre sos chi s'ismeran
bennere a ti visitare.
Che a mamma singulare
comente ses ti veneran.
Chi ses rara, cunsideran
mediadora acclamada.

             9.
Cun carignos maternales
nos sias amparu forte
como e in s'ora de sa morte
in sas dolensias e males.
Pro mamma de sos mortales
ses da-e Deus signalada.

              10.
Succurre cuddos devotos
chi prestan adorazione
e cun summa devozione
ti ricumpensan cun votos,
accudinde reconnottos
de sa grassia accansada.

              11.
Consola sos affligidos,
cura sos disaurados,
mira sos isconsolados,
rimedia sos tuglidos
chi a tie tottus unidos
invocan che mamma amada.

              12.
Sende reina prinzipale
de su chelu e de sa terra,
tue reffrena s'aspra gherra
de s'inimigu infernale:
de sa corte celestiale
assigura nos s'intrada.

             13.
Tott'unidos riccurrimos
a tie che protettora.
D'esser nostra intercessora,
umilmente ti pedimos.
e de coro abburrimos
sa mala vida passada.
Prega pro nois, Maria,
de su Succursu giamada.